Document ID: 32006L0077

ΟΔΗΓΊΑ 2006/77/ΕΚ ΤΗΣ ΕΠΙΤΡΟΠΉΣ
της 29ης Σεπτεμβρίου 2006
για την τροποποίηση του παραρτήματος Ι της οδηγίας 2002/32/ΕΚ του Ευρωπαϊκού Κοινοβουλίου και του Συμβουλίου σχετικά με ανώτατα όρια οργανοχλωριούχων ενώσεων στις ζωοτροφές
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2002/32/ΕΚ του Ευρωπαϊκού Κοινοβουλίου και του Συμβουλίου, της 7ης Μαΐου 2002, σχετικά με τις ανεπιθύμητες ουσίες στις ζωοτροφές (1), και ιδίως το άρθρο 8 παράγραφος 1,
Εκτιμώντας τα ακόλουθα:
(1)
Η οδηγία 2002/32/ΕΚ προβλέπει ότι απαγορεύεται η χρήση προϊόντων που προορίζονται για ζωοτροφές, των οποίων η περιεκτικότητα σε ανεπιθύμητες ουσίες υπερβαίνει τη μέγιστη περιεκτικότητα που καθορίζεται στο παράρτημα Ι.
(2)
Όταν εκδόθηκε η οδηγία 2002/32/ΕΚ η Επιτροπή δήλωσε ότι οι διατάξεις του παραρτήματος I της εν λόγω οδηγίας θα αναθεωρούνται βάσει επικαιροποιημένων επιστημονικών αξιολογήσεων κινδύνου και λαμβάνοντας υπόψη την απαγόρευση οποιασδήποτε αραίωσης μολυσμένων προϊόντων που δεν πληρούν τις απαιτήσεις και προορίζονται για ζωοτροφές.
(3)
Ύστερα από αίτημα της Επιτροπής, η Ευρωπαϊκή Αρχή για την Ασφάλεια των Τροφίμων (ΕΑΑΤ) εξέδωσε στις 9 Νοεμβρίου 2005 γνώμη για τις ουσίες aldrin και dieldrin (2).
(4)
Διαπιστώθηκε ότι ιχθυοτροφές με σχετικά μεγάλη αναλογία ιχθυέλαιων στη σύνθεσή τους περιέχουν σημαντικά επίπεδα των ουσιών aldrin/dieldrin. Επομένως κρίνεται σκόπιμη η τροποποίηση των υφιστάμενων διατάξεων, με βάση τα συμπεράσματα της επιστημονικής γνώμης και τα διαθέσιμα δεδομένα παρακολούθησης.
(5)
Ύστερα από αίτημα της Επιτροπής, η ΕΑΑΤ εξέδωσε γνώμη για την ουσία endosulfan, στις 20 Ιουνίου 2005 (3).
(6)
Με βάση τα συμπεράσματα της επιστημονικής γνώμης και τα διαθέσιμα δεδομένα παρακολούθησης, ενδείκνυται η τροποποίηση του ανώτατου ορίου για την endosulfan σε ακατέργαστο φυτικό έλαιο, έτσι ώστε να συνεκτιμηθεί έως ένα βαθμό η συγκέντρωση της endosulfan σε ακατέργαστο φυτικό έλαιο σε σύγκριση με το όριο στους ελαιούχους σπόρους.
(7)
Ύστερα από αίτημα της Επιτροπής, η ΕΑΑΤ εξέδωσε γνώμη για εξαχλωροκυκλοεξάνια (α, β, γ HCH), στις 4 Ιουλίου 2005 (4), και για την endrin, στις 9 Νοεμβρίου 2005 (5).
(8)
Με βάση τα συμπεράσματα της επιστημονικής γνώμης και τα διαθέσιμα δεδομένα παρακολούθησης δεν είναι αναγκαία η τροποποίηση των υφιστάμενων ανώτατων ορίων σχετικά με τα εξαχλωροκυκλοεξάνια και την endrin.
(9)
Όσον αφορά τις ουσίες aldrin, dieldrin, chlordane, DDT, endrin, heptachlor, εξαχλωροβενζόλιο και τα εξαχλωροκυκλοεξάνια (HCH), ο όρος «λίπη» πρέπει να αντικατασταθεί από τους όρους «λίπη και έλαια», ώστε να επισημαίνεται σαφώς ότι καλύπτονται όλα τα λίπη και έλαια, συμπεριλαμβανομένων του ζωικού λίπους, των φυτικών ελαίων και των ιχθυελαίων.
(10)
Συνεπώς, η οδηγία 2002/32/ΕΚ πρέπει να τροποποιηθεί ανάλογα.
(11)
Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Το παράρτημα I της οδηγίας 2002/32/ΕΚ τροποποιείται σύμφωνα με το παράρτημα της παρούσας οδηγίας.
Άρθρο 2
Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για τη συμμόρφωση με την παρούσα οδηγία το αργότερο 12 μήνες μετά την έναρξη ισχύος της οδηγίας. Ανακοινώνουν αμέσως στην Επιτροπή το κείμενο των εν λόγω διατάξεων καθώς και τους πίνακες αντιστοιχίας μεταξύ των εν λόγω διατάξεων και της παρούσας οδηγίας.
Οι διατάξεις αυτές, όταν θεσπίζονται από τα κράτη μέλη, παραπέμπουν στην παρούσα οδηγία ή συνοδεύονται από σχετική παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
Άρθρο 3
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 29 Σεπτεμβρίου 2006.

Labels: 0
20
6